VÉSE KÖZSÉG TELEPÜLÉSFEJLESZTÉSI KONCEPCIÓJA

Az előterjesztést készítette: Bertók László polgármester 

A Település általános jellemzői

Település elhelyezkedése

Vése, Somogy megyében, annak is Belső-Somogy részén helyezkedik el. Északon Tapsony, keleten Tapsony és Böhönye (Terebezd), délen Segesd és Somogyszob, nyugaton pedig Inke és Nemesdéd községek területével határos.

A 2003-as adatok szerint a község területének megoszlása a következő táblázatban bemutatottak szerint alakult. 
	Területe
	4291,1818

	  Ebből belterület
	141,6771

	  Ebből külterület
	4150,1410


	Beépített terület
	14,0000

	Mezőgazdaság
	4277,1818

	  ebből szántó
	2396,8474

	  ebből erdő
	1800,0000

	  ebből zártkert
	80,3344

	Ipar
	0


A település vízföldrajzi szempontból, illetve a települési szennyvíztisztítás szempontjából érzékeny felszíni vizek és vízgyűjtőterületük kijelöléséről szóló 240/2000 (XII.23.) Korm. Rendelet 2. sz. melléklete alapján a Balaton vízgyűjtőjéhez tartozik, ugyanakkor a Balaton Kiemelt Üdülőkörzet Területrendezési Tervének elfogadásáról és a Balatoni Területrendezési Szabályzat megállapításáról szóló 2000. évi CXII. Törvény hatálya alá eső települések között Vése nem szerepel. 

A 33/2000. (III. 17.) Korm. Rendelet a felszín alatti vizek minőségét érintő tevékenységekkel összefüggő egyes feladatokról 2/1 sz. mellékletéhez, a területek szennyeződés érzékenységi besorolásáról kapcsolódva elkészült az “A”, “B” és “C” szennyeződés érzékenységi főkategóriák szerinti településsoros lista is, amely szerint Vése a „B” (érzékeny) kategóriába tartozik. 

A település ezen kívül a vizek mezőgazdasági eredetű nitrátszennyezéssel szembeni védelméről szóló 49/2001 (IV.3.) Korm. Rendelet 2. sz. mellékletében felsorolt nitrátérzékeny területen lévő település.

A település közlekedés-földrajzi adottságai jók, a 61-as főközlekedési út a települést összeköti Nagykanizsával és Kaposvárral. 

Történeti áttekintés

A település neve, ahogy azt Kiss Lajos: Földrajzi nevek etimológiai szótára című művében (Bp.1978. 691. lap) olvashatjuk, szláv személynévből keletkezett magyar névadással. Eszerint a falu árpádkori birtokosát Vehsének hívták. A személynév először 1211-ben fordul elő a magyar oklevélben, ebben az alakban.
A falu egykori birtokosai, a Wéssey-ek, akik bizonyíthatóan a 15. századtól birtokolják a községet, ugyancsak a 18. századtól írják így a nevüket.
A községről az első hiteles adat 1284-ből származik. A királyné, pontosabban a királynéi tárnokok birtoka volt, s ekkor adományozta Erzsébet királyné (IV. László anyja) Tamás váci püspöknek és testvéreinek, akiktől a Vésseyek származtatják magukat.
Vése már a XIII. században lakott hely volt. Az 1534. évi királyi adóösszeírás 13 portát tüntet föl Vésén. Ennek ellenére a török uralom alatt elvétve, illetve kevesen éltek a faluban. Egy időben maga a falu sem létezett. 

A falut és környékét hosszú időn keresztül a Véssey (Vései) család birtokolta. Törzsökös somogy vármegyei család, mely kimutathatólag a Hunyadiak kora óta bírja a nevet adó Vése helységet. 

Társadalom

	
	1994
	1995
	1996
	1997
	1998
	1999
	2000
	2001
	2002
	2003

	Lakosok száma
	961
	945
	927
	913
	901
	885
	872
	858
	846
	823

	ebből állandó
	952
	942
	920
	908
	897
	877
	864
	852
	841
	821

	ebből ideiglenes
	9
	3
	7
	5
	4
	8
	8
	6
	5
	2

	Élveszületések száma
	11
	9
	8
	6
	3
	5
	6
	4
	2
	3

	Halálozások száma
	13
	15
	7
	10
	12
	11
	8
	11
	12
	9

	Elvándoroltak száma
	14
	12
	15
	8
	7
	7
	12
	5
	13
	7


2003-ban a lakosság gazdasági aktivitására, a foglalkoztatás megoszlására a következő táblázatban bemutatott kép volt jellemző. A munkaképes lakosság jelentős része a viszonylag közel eső (31 km) Nagykanizsára jár dolgozni, illetve a község által nyújtott munkalehetőségek valamelyikében dolgozik.

	Foglalkoztatás jellege
	Foglalkoztatottak száma

	mezőgazdaság- és erdőgazdálkodás
	62

	ipar, építőipar
	273

	szolgáltatás
	32


Gazdaság és közlekedés

Vése DNy-i része csatlakozik az inkei földgázmezőhöz, több feltárt földgázlelőhellyel. 

A községben mind ipari, mind mezőgazdasági tevékenység folyik, noha jelentősége egyiknek sem meghatározó. A településen található gazdasági tevékenységet folytató vállalkozások a következők:

· Gyümölcstermesztés

· Állattenyésztés

· Növénytermesztési és állattenyésztési szolgáltatás (hűtőház, családi gazdálkodás)

· Erdőgazdálkodás

· Gyümölcs és zöldségfeldolgozás

A fenti táblázatban említett tevékenységeken kívül a faluban található még egy asztalosműhely, valamint varroda is.

A mezőgazdaság és az ipari tevékenység folytatásakor, illetve fejlesztésének tervezésekor mindenkor figyelembe kell venni, hogy a település a Balaton vízgyűjtőjéhez tartozik, így elsősorban a közvetlen kapcsolatot jelentő vízfolyások szennyezettségének megelőzésével biztosítani kell a nagytavunk megfelelő vízminőségét. Kiemelkedően fontos továbbá a talaj- és a felszín alatti vizek szennyezésének megelőzése.

Vése környéke a légi és vízi közlekedés vonatkozásában nem érintett. 

A legközelebbi vasútállomás Böhönyén található (10 km) a Somogyszob-Balatonszentgyörgy-i mellékvonalon. 

A közlekedést és egyben a környezeti ártalmak jelentős részét is a községet átszelő 61-es főközlekedési útvonal biztosítja. A 61-es főközlekedési útvonal, mely Dunaföldvárról Nagykanizsa felé bonyolítja a nagy személygépkocsi, fuvarozási és kamion forgalmat, ezért a szennyezés, a zajkárosodás a község központját sújtja.

Vése autóbuszközlekedése biztosítja a folyamatos összeköttetést Nagykanizsával, ahova a lakosság jelentős része ingázik minden nap. 

Vése község egy részén kiépített kerékpárutak vannak, elsősorban a főútvonalhoz kapcsolódóan. Kerékpárutak kiépítésének tekintetében a település központi része még nem került kialakításra, ennek megépítése az Önkormányzat középtávú célja. 

Településszerkezet

Vése legrégibb része a mai Rákóczi utca – Szabadság tér környéke az I. katonai felmérés (1784) tanulsága szerint. A térkép a mai temető tájékán említ egy templomromot, mely régészeti feltárásra érdemes lenne. 

A II. katonai felmérés (1853) térképe szerint ekkor az előbbieken túl beépült a Petőfi utca, és a mai Fő u. déli oldala a Petőfi utcától K-re. Jól látható a mai iskola helyén egy kisebb uradalmi központ.

A község mai egyenes utcái (Táncsi u., Dózsa u., Kossuth u., Szabadság u., Latinca u.) tervszerű parcellázások eredményei a XX. Sz. elejéről, míg a Park utca a korábbi összevont rendezési terv szerint alakult ki. A Rákóczi utca – Szabadság tér jelenlegi nyomvonala az 1785-ből származó evangélikus templommal védendő településszerkezeti érték.

A település terület belterületre és külterületre tagozódik. A belterület a következő területi egységeket tartalmazza:

· Lakó- (és üdülő) terület

· Intézményterület

· Gazdasági célú (üzemi, ipari, raktár) terület

· Közlekedési, közüzemi (kommunális üzemi) terület

· Zöldterület

A külterület terület-felhasználási egységei a következőképpen tagozódnak:

· Mező- és erdőgazdasági művelés alatt álló terület

· Gazdasági célú, illetve egyéb rendeltetésű terület

· Közlekedési, közüzemi (kommunális üzemi) terület

· Intézményterület

· zöldterület

Az egyes egységekről különböző szabályozást tartalmaz Vése Község Önkormányzata Képviselőtestületének 9/1995 (VIII.24.) többször módosított (legutóbb 3/2003 (II.27.)) rendelete Vése község összevont rendezési tervének szabályozási előírásairól. 

A település lakásállományáról a következő táblázat nyújt információt. 

	
	1994
	1995
	1996
	1997
	1998
	1999
	2000
	2001
	2002
	2003

	lakások száma
	345
	353
	357
	357
	357
	359
	360
	360
	360
	361

	kiadott építési engedélyek száma
	8
	4
	0
	0
	2
	1
	0
	0
	1
	0

	Lakástulajdon

	önkormányzati és egyéb tulajdon
	12
	12
	12
	12
	12
	12
	12
	20
	20
	20

	természetes személy tulajdona
	4
	4
	4
	4
	0
	0
	0
	0
	0
	0

	Lakások felszereltsége:

	hálózati vízvezetékkel ellátott lakások
	345
	353
	357
	357
	357
	359
	360
	360
	360
	361

	közcsatornával ellátott lakások
	0
	0
	0
	0
	0
	0
	0
	0
	0
	0

	hálózati gázzal ellátott lakások
	0
	0
	0
	0
	0
	0
	
	104
	106
	110

	telefonnal ellátott lakások
	0
	152
	160
	171
	177
	185
	185
	220
	231
	250

	komfort nélküli lakások
	100
	100
	93
	87
	81
	79
	76
	70
	68
	65


TELEPÜLÉSFEJLESZTÉSI KONCEPCIÓ

A településfejlesztési koncepció célja hosszútávon meghatározni azokat a feladatokat, melyek megoldása révén jelentősen javulnak a helyi lakosság életkörülményei.

A település jövője szempontjából a mezőgazdasági tevékenység mellett az idegenforgalmi vonzerő növelése, az ipar letelepedésének megteremtése lehet a meghatározó. Az elképzelések kedvező alakulása folytán esetlegesen új utcák nyitásával, a lakosságszám növelésével és az ipar megteremtésével munkahelyeket tudunk teremteni és a helyi gazdaságot tudjuk erősíteni.

Fentiek alapján a legfontosabb fejlesztési célok és feladatok az alábbiak szerint fogalmazhatók meg:

- A mező-és erdőgazdálkodás fejlesztése. A települést körülölelő táj kiválóan alkalmas a mezőgazdasági művelésre. Törekedni kell a környezetet kevésbé terhelő környezetkímélő gazdálkodási módok alkalmazására. A meglévő erdőterületeket meg kell tartani, más irányú hasznosításuk nem kívánatos. Ahol a lehetőségek adottak új erdőket kell telepíteni. A szántókon jelentkező erózió megakadályozására, a dombhajlatokban futó vízfolyások védelmére a meredek szántóterületek és a vízfolyások menti területsávok erdősítendők.

- A táji és természeti környezet védelme. A település meglévő természeti és táji értékeinek hosszú távú megőrzése érdekében ki kell egészíteni a meglévő védett területek és épületek körét. Az értékvizsgálatban védelemre javasolt épületeket, szobrokat és kereszteket védelemben kell részesíteni. A vízfelületek és kiemelten a vízfolyások természetközeli állapotának fenntartása, kialakítása hosszú távú feladat.

- Az építészeti és régészeti értékek feltárása és védelme. Ennek részeként a védelmére érdemes települési értékek számbavétele, a régészeti feltárások szorgalmazása és segítése, a kialakult településstruktúra és építészeti karakter megőrzése.

- A településen a közlekedési feltételek javítása. A belterületi portalanított utak szélesítése (min 3 méter) és a még meglévő földutakat (Zrinyi u. , Rákóczi u.-al párhuzamos útszakasz)  szilárd burkolattal kell ellátni. Gondoskodni kell a belterületi utak „jókarban” tartásáról. Javítani kell a külterületi földutak minőségét, nedves időben való használhatóságát. A település belterületén a hiányzó  kerékpárút - szakaszt meg kell építeni a biztonságosabb közlekedés érdekében.

- A közmű infrastruktúra fejlesztése. Ennek részeként szorgalmazni kell a  közműves szennyvízberuházást, a zalakomári regionális szennyvíztelepre történő szennyvízelvezetés biztosításával, továbbá az összközművesített ingatlanok arányának jelentős növelése. 

- A közterületek gondozottságának növelése. Ennek részeként a közterületek virágosítása, tisztántartása, a csapadékvíz-elvezető árkok „jókarban” tartása, ingatlanok hídjainak egységesítése.

- A zöldfelületi rendszer fejlesztése. A település belterületén lévő fátlan utcákat fásítani, illetve a meglévő fasorok hiányzó fáit pótolni kell. A település arculatának virágokkal, cserjékkel történő rendezett környezetté alakítása.

- A belterület fejlesztése. Ennek részeként a lakóterület bővítése, lakóterületen belül lakó-és üdülő funkciók kialakítása, lakó- és üdülőnépesség alapfokú ellátását biztosító intézményi funkciók területbiztosítása, gazdasági terület kialakítása.

- Az ipar letelepítése. Ennek keretében a megfelelő területek kialakítása, egy helyen történő csoportosítása és a már meglévő területek átminősítése.

-Az üdülés, idegenforgalom fogadási feltételeinek biztosítása, különösen a vadászturizmus, a konferencia-turizmus, a lovas turizmus, a kerékpáros turizmus és a falusi turizmus területén.

Sportcentrum és szabadidőpark kialakítása.

- Az alapfokú nevelés és oktatás kistérségi szemlélete érvényesülése. 


1

